text: Ny tysk regering: Ingen veto mod Femern
  10 maj 2012 kl. 06.35
  I Slesvig-Holsten kræver modstanderne af en kommende Femern-forbindelse nye forhandlinger mellem Danmark og Tyskland.
  Men det afviser gruppeformanden for det danske mindretals parti SSW, Anke Spoorendonk, klart forud for forhandlingerne om en ny regering i Slesvig-Holsten med SPD, Grønne og SSW. 
  Selvom hendes eget parti ligesom de Grønne hidtil har været imod en ny forbindelse, og selvom der også blandt Socialdemokraterne i Slesvig-Holsten findes modstandere af projektet understreger Spoorendonk overfor dagbladet Der Nordschleswiger, at en ny landsregering i Kiel selvfølgelig vil overholde de dansk-tyske aftaler om Femern.
  - Det er en dansk-tysk traktat, og Slesvig-Holsten er jo ikke nogen bananrepublik, siger hun til bladet.
  - Skulle der dog på udgiftssiden komme afgørende ændringer, så må vi selvfølgelig undersøge det, tilføjer Spoorendonk, som forventes at blive dansk minister i denne nye tyske delstats-regering sammen med SPD og de Grønne.
  